Gyermekimák

mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Gyermekimák

Imprimi potest.

Hamilton, Ont., die 5 Februarii 1955.

P. V. Reisz S. J. Vicepraep. Prov. Hung.

Cum permissu Superiorum.

____________________

A könyv elektronikus változata

Ez a publikáció az azonos című füzet elektronikus változata. A füzet 1955-ben jelent meg az emigrációban, Kanadában.

Tartalomjegyzék

Impresszum

Tartalomjegyzék

A gyermek szeret imádkozni

Keresztvetés

Reggeli imádság

Esti imádság

Esti imádság kisebbeknek

Szentséglátogatáskor

Evés előtt

Evés után

Jézus Szent Szívéhez

Az ártatlanság megőrzéséért

A keresztfa előtt

Kísértés idején

A szülőkért

A gyermek szeret imádkozni

Lelke tiszta, a jónak nagyon tud örülni.

Jézus is várja szívüket: „Engedjétek hozzám a kisdedeket, mert övék a mennyek országa.”

Ezért tanulja meg minél korábban az imádságokat a gyermek. Először a keresztvetést, azután a reggeli-esti imát, majd a többit. Otthon a feszület vagy szentkép előtt, templomban az oltár előtt imádkozzék. Térdelve, összetett kézzel.

A szülők is imádkozzanak vele. Vagy ha nem lehetnének ott, kérdezzék meg később, hogy szépen imádkozott-e.

Imádsággal legyen átszőve minden gyerek élete, hogy a názáreti gyermek Jézus példájára növekedhessenek „bölcsességben, korban és kedvességben Isten és az emberek – különösen szüleik – előtt”.

Keresztvetés

Az Atyának és Fiúnak és Szentlélek Istennek nevében. Amen.

Reggeli imádság

Szívem első gondolatja

Hozzád száll föl, Istenem!

Te őriztél meg az éjjel,

Maradj ma is énvelem!

Téged áldlak és imádlak,

Mint szerető gyermeked;

Szívem csakis azt akarja,

Ami kedves teneked.

Édes Jézus, add kegyelmed

S őrizz engem szüntelen,

Hogy egész nap neked éljek

Tiszta szívvel, bűntelen.

Szűz Mária, Jézus anyja,

Te mindnyájunk anyja vagy!

Oltalmazz meg minden bajtól,

Kísértésben el ne hagyj!

Amen.

Esti imádság

Ó édes Istenem!

Hálát rebeg lelkem,

Hogy egész napon át

Úgy szerettél engem.

Bánom sok vétkemet;

Szent Fiadnak vére

Mossa meg kegyesen

Szívemet fehérre!

Virrasszon felettem

Gondviselő szemed:

Kérlek, óvd ez éjjel

Testemet, lelkemet.

Szűz Anyám s őrangyal,

Legyetek énvelem!

Ha ti rám vigyáztok,

Nyugodt lesz éjjelem.

Amen.

Esti imádság kisebbeknek

Én Istenem, jó Istenem,

Becsukódik már a szemem,

De a Tied nyitva, Atyám,

Amíg alszom, vigyázz reám.

Vigyázz az én szüleimre,

Meg a jó testvéreimre,

Mikor a nap újra felkel,

Csókolhassuk egymást reggel.

Amen.

Szentséglátogatáskor

Jézuska, Jézuska figyelj most reám,

Kis szívem, hű szívem szeret igazán.

Szívemet egészen Neked adom,

Szeress Te is engemet nagyon-nagyon.

Jézuska köszönök és hazamegyek.

Segíts, hogy otthon is mindig jó legyek.

Neked itt egyedül rossz lesz nagyon,

Azért a kis szívemet Nálad hagyom.

Evés előtt

Uram Jézus, légy vendégünk,

Áldd meg amit adtál nekünk.

Amen.

Evés után

Aki ételt-italt adott,

Annak neve legyen áldott.

Amen.

Jézus Szent Szívéhez

Szeretsz engem, Jézus Szíve,

Értem ontád véredet;

Szerelmedért hőn szeretlek,

S áldlak érte tégedet!

Amen.

Az ártatlanság megőrzéséért

Tisztaságnak drága gyöngye,

Mária, te jó Anyám,

Hogy szívemet bűn ne érje,

Gondos szemmel nézz reám!

Amen.

A keresztfa előtt

Átölelem keresztedet

Jézusom, szerelmem!

Adj kereszted által egykor

Üdvösséget nyernem!

Kísértés idején

Lát az édes Jézus,

Lát áldott szűz Anyám:

Jóságos szívüket

Mennyire bántanám!

A szülőkért

Jó Isten, te adtál nekem

Szerető szülőket,

Jóságukért oltalmazzad

S áldd meg, kérlek, őket!

Add, hogy mindig úgy szeressem

Mint te szűz anyádat,

Add, hogy sohse érje őket

Miattam a bánat!

Table of Contents

Impresszum

Tartalomjegyzék

A gyermek szeret imádkozni

Keresztvetés

Reggeli imádság

Esti imádság

Esti imádság kisebbeknek

Szentséglátogatáskor

Evés előtt

Evés után

Jézus Szent Szívéhez

Az ártatlanság megőrzéséért

A keresztfa előtt

Kísértés idején

A szülőkért